Увогуле, артысты — і нашы і запрошаныя — сталі лепшым упрыгожаннем усяго форуму. Пасля выступлення фіналістаў конкурсу, партнёрамі якіх былі салісты тэатра, так і хацелася ўручыць Гран-пры Станіславу Трыфанаву. У “Чароўнай флейце” немагчыма было не заўважыць не толькі знакамітага Юрыя Гарадзецкага (пазней у “Травіяце” ён выступіў у пары з “лепшай Віялетай свету” — Надзеяй Паўлавай), але і Ірыну Кучынскую, надзвычай артыстычнага Андрэя Кліпо. У “Сельскім гонары” — Кацярыну Галаўлёву, якая на наступны дзень правяла бліскучы сольны канцэрт з твораў Рахманінава. Выдатнай аказалася праграма заключнага гала-канцэрта: не было выпадковых салістаў, а сярод нумароў назбіралася шмат тых, якія рэдка гучаць на нашай опернай сцэне. А вось трэцяе аддзяленне конкурснага фіналу, калі ў час падліку галасоў на сцэну выйшлі нашы і запрошаныя маладыя салісты, аказалася не зусім роўным, асабліва ў выкананні старадаўняй музыкі (хаця, разам з тым, прыемна, што спевакі сталі часцей звяртацца да барока).